
2020. március 24. és 25. között a Dublin Legal- and Political Review nevű folyóirat éves konferenciájára készültünk Dublinba, Írországba Dr. Szentgáli-Tóth Boldizsárral, az Alkotmányjogi Tanszék tudományos segédmunkatársával. Előadásunk témája a közigazgatási bíráskodás magyarországi története és további perspektívái voltak, ami jól illeszkedett a jogállamiság aktuális helyzetéről szóló konferencia profiljába. A rendezvénynek a University College of Dublin adott volna otthont az eredeti tervek szerint.
A koronavírus járvány terjedése miatt a szervezők végül úgy határoztak, a konferenciát digitális formában, zoomon keresztül tartják meg, így mi is ilyen formában tartottuk meg előadásunkat és kapcsolódtunk be a többi prezentációba is. Minden ezt igazoló levelezést, valamint a szervezők igazolását is csatolom annak alátámasztására, hogy előadóként részt vettem a digitális konferencián. Mivel a repülőjegyet már jóval a koronavírus helyzet súlyosbodása és a konferencia digitalizálása bejelentése előtt megvettem, tisztelettel arra kérem a Tehetséggondozási Tanácsot, hogy fontolja meg annak lehetőségét, hogy a fel nem használt repülőjegyem árát visszatérítse nekem.
Előadásunkban először a közigazgatási bíráskodás hazai polgári kori előzményeit vázoltuk fel, majd e jogintézmény rendszerváltást övező fokozatos feltámasztását elemeztük röviden. Ezt követően a közigazgatási- és munkaügyi bíróságokra tértünk ki, végül hosszasabban időztünk a két közelmúltbeli reformkísérletnél. Szembeállítottuk a felmerülő érveket és ellenérveket és megpróbáltuk feltárni a két átszervezési folyamat leállításának szakmai indokait. Végezetül kitértünk arra is, milyen fejleményekre számíthatunk a közeljövőben ezen a területen.
Szekciónkban egy szlovák kolléga az ottani szélsőjobb megerősödéséről beszélt, egy görög hölgy pedig a részvételi demokrácia további erősítését szorgalmazta. Egy Csehországból érkezett fiatal kutató a közép-európai igazságügyi reformokról értekezett, különös tekintettel a lengyelországi eseményekre, de kitért Magyarországra és Romániára is.
Előadásunkhoz május 31-ig angol nyelvű írásos tanulmányt is készítünk, amely megjelenik majd a Dublin Legal- and Political Review nevű folyóiratban.
Az ismert körülmények miatt sajnos a konferencia részvételek kapcsolatteremtő célját ezúttal csak igen korlátozott keretek között tudtuk megvalósítani, hiszen nem találkozhattunk személyesen sem a szervezőkkel, sem pedig a többi előadóval. Az egyes szekciókat követően lehetőség nyílt interneten keresztül chatelni a többi résztvevővel, de egymás számára ismeretlen emberek között nyilvánvalóan ez igen szűk körre szorítkozott. Az volt az érzésünk, hogy a zoomon keresztül tartott konferencia a szakmai tartalom közvetítésére nagyjából alkalmas volt, hiszen mindenki megoszthatta a többiekkel munícióját és egymásra reflektálni is tudtunk, kérdések feltevésére is nyílt mód. Azonban a networking előmozdítására egy ilyen formátum nem alkalmas, ezért bízunk benne, hogy a járványügyi veszélyhelyzet lezárultát követően a most kipróbált távkommunikációs eszközök ésszerű mértékben teret nyernek majd, de a személyes jelenléten alapuló megoldások maradnak az emberi kommunikáció és közös munka elsődleges platformjai továbbra is.
Összességében nagyon hasznos tapasztalatnak értékeltük a konferencián való részvételt még így is, hogy végül is csak zoomon keresztül, egymástól is távol adhattuk elő előadásunkat, sőt a gyakorlást is távkommunikációban kellett megoldanunk. Nemzetközi perspektíváim bővítését és angol nyelvű előadói készségeimet így is nagyban fejlesztette a konferencia, ami persze még sokkal nagyobb élményt jelentett volna, ha valóban elutazhattunk volna Dublinba. Bízom benne, hogy a következő nemzetközi konferenciám már ismét a szokott keretek között megrendezhető lesz.
Sokat jelentett a Tehetséggondozási Tanácsnak már az eddigi támogatása is és előre is köszönöm jelen kérelmem megfontolását.

